Ethiopian Airlines steun Boeing ná dodelike ongelukDie uitvoerende hoof van Ethiopian Airlines het opnuut sy vertroue in die vliegtuigvervaardiger Boeing bevestig ten spyte van die feit dat een van die redery se vliegtuie vroeër vandeesmaand neergestort het. ŉ Boeing 737 Max 8 van Ethiopian Airlines het op 10 Maart geval kort nadat dit op Addis Abeba opgestyg het. Die vliegtuig was op pad na Nairobi. Al 157 mense aan boord het omgekom. Die vlieënier het kort nadat die vliegtuig opgestyg het gerapporteer dat die vliegtuig probleme ervaar en gevra om na Addis Abeba terug te keer. Die lugverkeerbeheertoring het kontak met die vliegtuig verloor ses minute nadat dit by die lughawe opgestyg het. Dit het naby Bishoftu, sowat 50 km van die Ethiopiese hoofstad, geval. “Laat ek dit duidelik stel: Ethiopian Airlines glo in Boeing. Hulle is al jare lank ons vennoot,” het Tewolde GebreMariam, die uitvoerende hoof, in ŉ verklaring gesê. “Ten spyte van die tragedie gaan Ethiopian Airlines en Boeing in die afsienbare toekoms bly saamwerk.” Tewolde GebreMariam, uitvoerende hoof van Ethiopian Airlines, tydens ‘n mediakonferensie oor die vliegtuigongeluk. (Foto: AP Photo/Mulugeta Ayene) Dié voorval was boonop die tweede ramp vir die 737 Max 8. In Oktober het ŉ vliegtuig van dieselfde model – wat behoort aan Indonesië se Lion Air – ook neergestort. Al 189 passasiers en bemanningslede aan boord het omgekom. Volgens Ethiopië se minister van vervoer wys ŉ ontleding van die vlugopnemers se data duidelike ooreenkomste tussen die twee vliegongelukke. The Guardian berig GebreMariam se openbare steun word waarskynlik deur Boeing verwelkom. Die vliegtuigvervaardiger se aandele het opdraande gekry sedert die twee ongelukke. Die maatskappy sal vandeesweek meer as 200 vlieëniers, tegnici en reguleerders op die hoogte bring van opleidingsopdaterings en sagteware vir die 737 Max 8. Boeing gaan na verwagting ook verbeterde waarskuwingstelsels as standaardpraktyk in elke vliegtuig inbou. ŉ Kajuitliggie wat foutiewe sensors uitwys is reeds in verskeie vliegtuie geïnstalleer – onder meer in American Airlines se vloot – maar is nié deur Ethiopian Airlines of Lion Air aangekoop nie. Die Indonesiese redery Garuda het verlede week die eerste geword om sy bestelling vir die model te kanselleer. Hy voer ŉ gebrek aan openbare vertroue in die model aan as rede vir dié besluit. Die huidige vloot van 387 vliegtuie wêreldwyd bly intussen gehok terwyl die ondersoeke voortduur. Die stemopnemer in die kajuit van die Lion Air-vliegtuig wat neergestort het, dui daarop dat die vlieëniers in die laaste minute voordat die vliegtuig geval het, besig was om ŉ handboek te raadpleeg om te probeer uitpluis waarom die vliegtuig aanhou duik.